送北禪釋天泉長老入燕
作者：陸文圭
朝代：宋

paragraphs: 金身夢覺白馬東，西來禪教各一宗。
講師高據獅子座，緇素群集驚盲聾。
天華咫尺飛墜地，夜燭神光滿室紅。
遠師道林嗣宗風，專談義學離禪鋒。
三葉五性總超詣，一枝擘與天泉翁。
不泥筌蹄求解脫，不執文字迷本空。
黄梅四月上盧龍，騎馿不下莫相逢。
徐州麥飯足可飽，青州布衫誰與縫。
盧溝橋邊石頭滑，飛錫徑入明光宮。
手揮玉麈天顔喜，身被紅綃帝渥濃。
回頭却笑虎丘石，夜半不憶寒山鐘。
君不見懶殘昔住衡山峰，使者召之終不從，天寒垂涕石窟中。